בס"ד

**כוחה של מצווה אחת ,** קידושין לט

המשנה בדף כט,א פותחת סִדרה של משניות העוסקות במצוות שונות: מצוות האב על הבן, מצוות שהזמן גרמן, מצוות התלויות בארץ ועוד. דיון זה מנותק לכאורה מן המשניות הקודמות, שעסקו בקניינים השונים. הפני יהושע בפירושו למשנה בדף כט,א עמד על שאלה זו, וכך כתב:

**"ועוד נראה, דרבינו הקדוש לאחר שסידר כל קנינין שבעולם במה נקנין... כל זה בקניני העולם הזה, חזר לפרש קנין העולם האמיתי, דלעולם הבא שאינו נקנה בשום דבר מהקנינים הקודמין שקונין קניני העולם הזה, אלא בשכר קיום המצוות, כדאיתא במשנה דסוף פירקין: 'כל העושה מצוה אחת מטיבין לו ונוחל הארץ', והיינו עולם הבא"**.

לטענתו, כל המשניות מדף כט ואילך אינן אלא הקדמה למשנה שבדף לט,ב, אשר בה נידון "קנין העולם האמיתי", דהיינו: קניין העולם הבא באמצעות המצוות. אכן, הקניין והשליטה הינם, ללא ספק, סמל מובהק לשקיעה בחיי העולם הזה ולהתמסרות להם, ואפשר שזו הסיבה שרבנו הקדוש ביקש לסיים את הפרק דווקא בענייני העולם הבא, עניינים הנוגעים לחיי הרוח.

נעיין בגוף דברי המשנה בדף לט:

**"כל העושה מצוה אחת – מטיבין לו, ומאריכין לו ימיו, ונוחל את הארץ"**. ומפרש רש"י על אתר, על פי הגמרא, שמשנתנו מתארת שכר כפול: "מאריכין לו ימיו" בעולם הזה, "ונוחל את הארץ" – לעולם הבא.

הגמרא קובעת שלא ניתן ללמוד את המשנה כפשוטה, שהרי מצוה בודדת אחת אינה יכולה להקנות לאדם חיי עולם הבא:

**" ורמינהי אלו דברים שאדם אוכל פירותיהן בעולם הזה והקרן קיימת לו לעולם הבא, אלו הן כבוד אב ואם וגמילות חסדים והכנסת אורחים והבאת שלום בין אדם לחבירו ותלמוד תורה כנגד כולם"**

ומבאר רש"י במקום את השאלה

**" הני הוא דאוכל פירות והקרן קיימת וכו' אבל מצוה אחריתי לא ואנן תנן מטיבין לו ונוחל את הארץ**".

לפיכך פירשה הגמרא שמשנתנו עוסקת באדם שחציו חייב וחציו זכאי, שאז מצוה אחת אכן עשויה להכריע את דינו לכף זכות.

**"אמר רב שמעיה לומר שאם היתה שקולה מכרעת"**

ומבאר רש"י את תשובת הגמרא

**"הא דקתני אלו דברים, במחצה עונות ומחצה זכיות קאמר ,ויש במחצה זכיות ,אחת מאלו מכרעת את הכף כאילו הוי רובא זכיות ואינו צריך למצוה יתירה דמתניתין".**

המסקנה המתבקשת מפרשנות זו מתוארת בפירוש בברייתא בדף מ:

**"תנו רבנן: לעולם יראה אדם עצמו כאילו חציו חייב וחציו זכאי: עשה מצוה אחת – אשריו שהכריע עצמו לכף זכות, עבר עבירה אחת – אוי לו שהכריע את עצמו לכף חובה".**

מכל מקום, על פי פשטות הגמרא, משנתנו מתייחסת למצב נדיר למדי, שבו זכויותיו ועוונותיו של אדם שקולים בדיוק.

התלמוד הירושלמי על אתר מביא גם פרשנות נוספת:

**"אמר רבי יוסי בי רבי בון: מי שייחד לו מצוה ולא עבר עליה מימיו",**

כלומר: מצוה אחת עשויה להקנות לאדם, חיי העולם הבא, אם הוא קיים אותה באדיקות כל ימיו, ולא עבר עליה אפילו פעם אחת. דומה שרבי יוסי מניח כאן יסוד חשוב בעולמנו הרוחני. כולנו יודעים, שקשה מאוד לקיים תרי"ג מצוות בשלמות. כמובן, הקפדה כזו ראויה ונדרשת, אך דא עקא, שכל אחד מאתנו מועד לעתים; "שְׁגִיאוֹת מִי יָבִין מִנִּסְתָּרוֹת נַקֵּנִי". רבי יוסי מחדש, שאף שלא ניתן להצליח לקיים באופן מלא את כל המצוות, ראוי לאדם לייחד לעצמו לפחות מצוה אחת שעליה לא יעבור אפילו פעם אחת בימי חייו. מסתבר שניתן להגדיר מצוה כזו כ'נושאת הדגל': מצוה המגדירה את אישיותו של אדם כעובד ה' וכדבק במצוותיו. הבנה זו שמתחדשת בירושלמי, בוקעת ועולה גם ברמב"ם. אמנם את משנתנו פירש על פי הבבלי, אבל במקום אחר הוא כותב דברים דומים להצעתו השנייה של הירושלמי. ידועה אמרתו של רבי חנניה בן עקשיה בסוף מסכת מכות: "רצה הקדוש ברוך הוא לזכות את ישראל, לפיכך הרבה להם תורה ומצוות". וכך כתב הרמב"ם בפירוש המשנה שם:

**"מיסודות האמונה בתורה, שאם קיים האדם מצוה משלש עשרה ושש מאות מצות כראוי וכהוגן ולא שיתף עמה מטרה ממטרות העולם הזה כלל, אלא עשאה לשמה מאהבה, הרי הוא זוכה בה לחיי העולם הבא. לכן אמר ר' חנניה, כי מחמת רבוי המצות אי אפשר שלא יעשה האדם אחת בכל ימי חייו בשלימות ויזכה להישארות הנפש באותו המעשה".**

בדומה לירושלמי, מתייחס גם הרמב"ם למצוה אחת שבכוחה להקנות לאדם חיי העולם הבא. אמנם בעוד שהירושלמי התמקד במימד הרציפות – בכך שהאדם לא התרשל מימיו באותה מצוה – שם הרמב"ם את הדגש על אופן הקיום של המצוה: מתוך אהבת ה' ושאיפה אמתית לדבקות בו. כפי שכתבנו לעיל, מסתבר שאפילו קיומה של מצוה אחת באופן זה, יגדיר את אישיותו ואופיו כעובד ה' וכדבק בו יתברך, והגדרה זו תשפיע, בסופו של דבר, גם על קיומן של מצוות נוספות. ובדרך זו יזכה האדם לחיי העולם הבא.

כך מוסיף בעל התורה תמימה (ויקרא יח, הערה עד)

" כל העושה מצוה אחת מטיבים לו ומאריכים את ימיו וכו', א"ר יוסי ב"ר בון, מי שיחד לו מצוה אחת, **ור"ל שמפרש דברי המשנה שאין הכוונה כל העושה מצוה אחת סתם עשיה, אלא שמייחד לו מצוה אחת להחזיק ולעסוק בה בתמידות כמו מי שמחזיק במצות תלמוד תורה, ביקור חולים, גמילות חסדים וכדומה מן המצות הדורשות עסק תמידי, וזה באמת זכות גדול וכמ"ש במכילתא פ' בשלח פסוק אז ישיר כל המקבל עליו מצוה אחת באמונה כדאי הוא שתשרה עליו רוה"ק**".... **וכן יש לכוין ע"פ זה מה ששאלו לרב יוסף אבוך במאי זהיר טפי (שבת קי"ח ב') ולא נתבאר תכונת השאלה, וי"ל ששאלוהו איזו מצוה לקח לו למנה להחזיק בה ביחוד, והשיב במצות ציצית**.

הר"ן בדרשותיו בדרוש שישי חולק על דעת הרמב"ם ולא בפן העקרוני אלא שלדעתו , העיקרון של הרמב"ם תקף לגבי מצוות מסויימות שיש בהן ערך גדול וכולל.

להלן דברי "אם הבנים שמחה" ויסוד שהוא בונה על סמך דברי הר"ן וכ"ש על פי דברי הרמב"ם

"**הנה, הרמב"ם בהלכות תשובה כתב: "ואין ישראל נגאלין אלא בתשובה, וכבר הבטיחה התורה שסוף ישראל לעשות תשובה בסוף גלותן ומיד הן נגאלין".** עכ"ד. **נראה ביאור דברי הרמב"ם אלו, עפ"י מה שראיתי בספר "מנחת יהודה", מחכם ספרדי** **הרב יהודה אלקלעי**, תלמיד הקדוש בעל 'פלא יועץ'...שהביא מהרמב"ם שכתב (פיהמ"ש מכות) שבעשיית מצוה אחת כתיקונה – יזכה לעולם הבא...... **ועל פי זה כתב הרב הנ"ל, דבעשות רבים מצוה אחת בשלימות – נקראים בעלי תשובה ויזכו לגאולה על ידה. וכן אמרו בפרק ראשון בקידושין: "כל העושה מצוה אחת – מטיבין לו ומאריכין ימיו, ונוחל את הארץ"**.... **אלו דברי הרב החכם ספרדי הנ"ל. והנה ידוע מהספרי, דגדולה מצות ישיבת הארץ ושקולה נגד כל התורה כולה, והשתא, דכעת כולם עולים לארץ ישראל, ובאה מצוה זו אליהם ביגיעה ובמסירות נפש ממש, כידוע לכל, וכיון שבמצוה אחת מהמצוות גדולות הערך (**מכוון כנראה לדעת הר"ן**) נקראים בעלי תשובה וזוכין על ידה לגאולה – שפיר נתקיימו דברי הרמב"ם דאין ישראל נגאלין אלא בתשובה, וכבר הבטיחה התורה שסופן של ישראל לעשות תשובה ומיד הם נגאלים. היינו שזה גופא שמשתוקקין לחזור לארץ ישראל, שהוא מצוה גדולת הערך – זהו גופא היא תשובתן.** וכו'".

הקושיה הגדולה שניצבה לפני בעל "אם הבנים שמחה" הרב טייכטל זצ"ל הי"ד (שנרצח בשואה) הייתה שהרמב"ם פוסק שאין ישראל נגאלין אלא בתשובה, והלא הציונות הייתה ברובה ציונות חילונית, וא"כ האם אין שיבת ציון תהליך של גאולה שכן על פניו לא עשו תשובה , אלא מתוך השתוקקותם , עלו למדרגה של עשיית המצווה כפי שכתבו הרמב"ם והר"ן ולכן נחלו את ארץ ישראל.

לסיום נביא את דברי הגרי"מ חרל"פ זצ"ל בספרו מעיני הישועה

"בכל תקופה ותקופה ישנה נקודה עיקרית שדרך הנקודה ההיא מאיר כל הטוב ומתוכה מתנוצצים כל קיומי התורה והמצוות שבתקופה ההיא, שיודעים הם שאם יעכבו בעד הפרחתה של הנקודה ההיא ימנעו בזה כל השפעת האורה והקדושה שבאה דרך הצינור הלזה , הנקודה העיקרית והמקור שממנו שאבו ישראל את חיי הקדושה שלהם בימי החשמונאים היתה בדברים שבהם מתגלה התייחדותם של ישראל, כמו מצות מילה שמיוחדת לישראל וכו' **ובעקבתא דמשיחא הנקודה העיקרית היא ארץ ישראל וממנה נובע הכל ומבלעדי ההתאחזות בה אין שום השפעה של קדושה בעולם, ואין פלא אם כל העמים רוצים לעכב ביאתם של ישראל בארץ הקודש והתקשרותם בה, כל כובד ההתנגדות שלהם היא בעיקר על הנקודה הזאת**"

"רבי יהושע אומר, בניסן נגאלו ובניסן עתידין להיגאל".

בעזרת השם נזכה כולנו בתוך כלל בית ישראל לגאולה שלימה בקרוב ממש.